1. ปัจจัยความเสี่ยง

การดำเนินธุรกิจของบริษัทฯ อาจต้องเผชิญกับความเสี่ยงต่างๆ
ซึ่งอาจส่งผลกระทบต่อผลการดำเนินธุรกิจของบริษัทฯ
อย่างไรก็ตามในอนาคตอาจมีความเสี่ยงอื่นๆที่เกิดขึ้น ซึ่งบริษัทฯไม่สามารถทราบได้ในขณะนี้
หรือเป็นความเสี่ยงที่บริษัทฯพิจารณาในขณะนี้ว่าไม่มีผลกระทบในสาระสำคัญต่อการดำเนินธุรกิจของบริษัทฯ
โดยปัจจัยความเสี่ยงหลักๆจำแนกได้ดังนี้

1.  ความเสี่ยงจากความผันผวนของราคาสินค้าและวัตถุดิบ

โดยปกติแล้วราคาผลิตภัณฑ์ของบริษัทฯจะเปลี่ยนแปลงสอดคล้องกับราคาวัตถุดิบ
บริษัทฯจึงอาจมีความเสี่ยง
หากราคาผลิตภัณฑ์ไม่สามารถปรับตัวให้สอดคล้องกับราคาวัตถุดิบซึ่งจะมีผลกระทบต่อส่วนต่างราคา
(metal margin) และอัตราการทำกำไรของบริษัทฯได้ ที่ผ่านมาบริษัทฯ ซื้อม้วนสเตนเลสรีดร้อน
(ซึ่งเป็นวัตถุดิบในการผลิตสเตนเลสรีดเย็น) จากต่างประเทศทั้งหมด โดยบริษัทฯ
ต้องสั่งวัตถุดิบล่วงหน้าประมาณ 2-4 เดือน ซึ่งอาจทำให้บริษัทฯ
มีความเสี่ยงหากบริษัทฯซื้อวัตถุดิบมาในราคาสูงแต่ไม่สามารถขายผลิตภัณฑ์ของบริษัทฯในราคาที่สูงกว่าได้
ทั้งนี้ บริษัทฯได้มีการติดตามความเคลื่อนไหวในตลาดอย่างใกล้ชิด
รวมทั้งติดตามรายงานการวิเคราะห์เชิงลึกต่างๆ เพื่อที่จะบริหารความเสี่ยงในส่วนนี้

อย่างไรก็ตาม
บริษัทฯมีสภาพคล่องที่จะสามารถรองรับผลกระทบจากความเสี่ยงของราคาสินค้าและวัตถุดิบได้มากขึ้นกว่าเดิม
เนื่องจากภาระหนี้สินของบริษัทฯ ลดลงจากระดับเดิม

1.2 ความเสี่ยงจากการพึ่งพิงการจัดหาวัตถุดิบ

เนื่องจากวัตถุดิบหลักของบริษัทฯ คือ ม้วนสเตนเลสรีดร้อน ซึ่งยังไม่มีการผลิตภายในประเทศ
จึงต้องนำเข้าจากต่างประเทศทั้งหมด
ทำให้มีความเสี่ยงในกรณีที่ผู้ผลิตจากต่างประเทศไม่สามารถจัดส่งวัตถุดิบได้ทันตามความต้องการ
อย่างไรก็ตามในต้นปี 2550 บริษัทฯได้จัดทำสัญญาซื้อขายวัตถุดิบหลักกับบริษัทพอสโก้ ประเทศเกาหลี
ซึ่งเป็นผู้ผลิตเหล็กรายใหญ่อันดับ 4 ของโลกเพิ่มเติมจากเดิมที่มีสัญญาซื้อขายวัตถุดิบจากผู้ผลิตดั้งเดิม
เพื่อเป็นการกระจายความเสี่ยงในการพึ่งพาผู้ผลิตหลักน้อยราย
ทำให้ระยะเวลาในการจัดหาสั้นกว่าเดิม และยังทำให้ความเสี่ยงด้านความผันผวนของราคาลดลง
เพราะระยะเวลาการส่งมอบที่สั้นขึ้น เนื่องจาก Lead Time ที่สั้นลงและจำนวน Contracted
Suppliers ที่เพิ่มขึ้น

3.  ความเสี่ยงจากการพึ่งพิงผู้จัดจำหน่ายในต่างประเทศ

เพื่อเป็นการรองรับกับการขยายกำลังการผลิตที่จะเพิ่มขึ้นในอนาคต
ลดค่าใช้จ่ายทางการขายจากการจ่ายค่านายหน้า
และลดความเสี่ยงจากการพึ่งพิงผู้จัดจำหน่ายในต่างประเทศจำนวนน้อยราย
บริษัทฯได้เพิ่มช่องทางการจัดจำหน่ายสำหรับการส่งออกของบริษัทฯให้มากขึ้น
โดยบริษัทฯได้แต่งตั้งผู้จัดจำหน่ายรายใหม่ในต่างประเทศเพิ่มขึ้นจากเดิมอีก ทั้งยังมีการจำหน่ายตรง
โดยบริษัทฯ เองไปยังผู้ผลิตที่ใช้สเตนเลสปลายทางรายใหญ่ในอีกหลายๆประเทศอีกด้วย

ในปี 2553 การจำหน่ายผ่านกลุ่มอาร์ซิลอร์ไปยังตลาดต่างประเทศมีสัดส่วนลดลง
ในขณะที่การจำหน่ายตรงของทางบริษัทฯ มีสัดส่วนเพิ่มขึ้นมาก และปริมาณการส่งออกของบริษัทฯ
ยังคงมีการเติบโตที่เพิ่มขึ้น เมื่อเทียบกับปี 2552 และ 2551

4.  ความเสี่ยงจากการเพิ่มกำลังการผลิตสเตนเลสรีดเย็นในตลาดโลก

สถิติความต้องการสเตนเลสในระยะยาวตั้งแต่ ปี 2528 จนถึงปี 2552 โดย CRU Analysis
ยังคงแสดงให้เห็นว่าสเตนเลสยังคงมีอัตราการเจริญเติบโตที่สูงกว่าอัตราการเจริญเติบโตของวัสดุโลหะอุตสาหกรรมอื่นๆ
อาทิเช่น อลูมิเนียม เหล็กคาร์บอน สังกะสีตลอดจนทองแดง
ส่งผลให้มีการขยายกำลังการผลิตไปเกือบทุกๆภูมิภาคโดยเฉพาะอุตสาหกรรมสเตนเลสรีดเย็นในภูมิภาคเอเชีย
โดยเฉพาะในประเทศจีน ซึ่งส่งผลให้ประเทศผู้ผลิตสเตนเลสต่างๆ ได้มีการเพิ่มกำลังการผลิต
เพื่อตอบสนองความต้องการที่คาดว่าจะเพิ่มขึ้นในอนาคตตลอดเวลา
โดยเฉพาะการเพิ่มกำลังการผลิตในประเทศจีนในช่วง 6-7 ปีที่ผ่านมา ทั้งนี้
เนื่องมาจากวัตถุประสงค์ที่จะเปลี่ยนฐานะจากผู้บริโภค
สเตนเลสรายใหญ่ที่สุดของโลกแต่อย่างเดียว มาเป็นผู้ผลิตเพื่อทดแทนการนำเข้า
และนำกำลังการผลิตที่เหลือมาใช้เพื่อการส่งออก

การขยายกำลังการผลิตอย่างมากในประเทศจีนในช่วง 5-6
ปีที่ผ่านมาเกิดจากความนิยมในวัสดุสเตนเลสที่ใช้กันอย่างแพร่หลายในประเทศจีนทั้งการบริโภคภายในประเทศ
และการผลิตสินค้าเพื่อการส่งออก
ทั้งนี้อุตสาหกรรมเหล็กไร้สนิมในประเทศจีนเองก็มีวัตถุประสงค์ที่จะเปลี่ยนฐานะจากผู้บริโภคสเตนเลสรายใหญ่ที่สุดของโลกแต่อย่างเดียว
มาเป็นผู้ผลิตเพื่อทดแทนการนำเข้า และนำกำลังการผลิตที่เหลือจากในประเทศมาทำการส่งออก
การขยายกำลังผลิตดังกล่าวได้ทำให้เกิดกำลังการผลิตส่วนเกินในอุตสาหกรรมสเตนเลสอันประกอบด้วยกำลังการผลิต
Slab, Hot rolled และ Cold rolled ที่เหลือเกินความต้องการของอุตสาหกรรม CRU
Analysis ได้ประมาณการว่า ปัจจุบันกำลังผลิตสเตนเลสรีดเย็นทั่วโลกประมาณ 34.16
ล้านตันต่อปี โดยทวีปเอเซียมีกำลังผลิตสูงสุดอยู่ที่ 22.24 ล้านตัน และประเทศจีนในปี 2553
กลายเป็นผู้ผลิตสเตนเลสรีดเย็นทรงแบนรายใหญ่ที่สุดของโลกที่มีกำลังผลิตถึง 5.9 ล้านตัน

[]

ในปี 2553 ที่ผ่านมา CRU Analysis คาดว่ามีการขยายกำลังผลิตสเตนเลสรีดเย็นทั่วโลกประมาณ
1.261 ล้านตัน โดยประมาณร้อยละ 76 เป็นการขยายกำลังผลิตของผู้ผลิตในภูมิภาคเอเซีย
และประเทศจีนมีการขยายกำลังผลิตสูงสุดถึง 0.567 ล้านตัน CRU Analysis ยังคาดอีกว่าในปี
2554 นี้ จะมีกำลังผลิตเพิ่มขึ้นอีก 1.249 ล้านตัน (เป็นการขยายของประเทศจีนอีก 0.659
ล้านตัน) ตั้งแต่ปี 2549
เป็นต้นมาประเทศจีนมีกำลังผลิตเกินกว่าความต้องการของการบริโภคภายในประเทศ
และผู้ผลิตในประเทศจีนเริ่มมีการส่งออกกำลังการผลิตส่วนเกินด้วยเป็นจำนวนมากโดยมีการส่งออกที่เน้นไปยังตลาดสหภาพยุโรป
และสหรัฐอเมริกาที่เป็นตลาดที่มีระดับราคาสูงกว่าระดับราคาโดยเฉลี่ยในประเทศจีน
และภูมิภาคเอเชีย
การส่งออกไปยังตลาดทั้งสองเป็นจำนวนมากนี้ส่งผลให้ประเทศจีนกลายเป็นผู้ส่งออกสเตนเลสทรงแบนทั้งรีดร้อนและรีดเย็นรายใหญ่ที่สุด

การที่ผู้ผลิตในประเทศจีนมีกำลังผลิตส่วนเหลือเกินจากความต้องการที่มีอยู่เป็นจำนวนมากนี่เองจะเป็นแรงผลักดันให้ต้องทำการส่งออกไปแข่งขันยังตลาดต่างประเทศมากขึ้น
และจะทำให้การแข่งขันในตลาดส่งออกและตลาดภายในประเทศของบริษัทฯ
เองมีความรุนแรงมากขึ้นในอนาคต

5.  ความเสี่ยงจากการกำหนดเพดานราคาสเตนเลสรีดเย็น

กรมการค้าภายใน กระทรวงพาณิชย์
ยังคงกำหนดให้เหล็กแผ่นซึ่งรวมถึงเหล็กแผ่นไร้สนิมรีดเย็นหรือสเตนเลส
เป็นหนึ่งในสินค้าควบคุมตามประกาศคณะกรรมการกลางว่าด้วยราคาสินค้า และบริการ
และยังกำหนดให้บริษัทฯ ในฐานะผู้ผลิตต้องทำการแจ้ง ต้นทุน ราคาและรายละเอียดที่กำหนด
โดยกำหนดให้แจ้งในกรณีที่มีการเปลี่ยนแปลงรายการหรือราคาสูงกว่าที่แจ้งไว้ โดยบริษัทฯ
ต้องทำการแจ้งต่อคณะกรรมการกลางว่าด้วยราคาสินค้าและบริการล่วงหน้าเป็นเวลาไม่น้อยกว่าเจ็ดวันก่อนการนำสินค้าออกจำหน่าย

ในด้านการปรับราคาจำหน่ายให้สอดคล้องกับต้นทุนวัตถุดิบนั้นในรอบปี 2553
ที่ผ่านมานั้น เนื่องจากสถานการณ์ด้านราคาได้มีการปรับตัวอ่อนลงตั้งแต่ปลายไตรมาสที่ 3
ทำให้บริษัทฯไม่มีความจำเป็นที่ต้องขอปรับราคาจำหน่ายเพิ่มเติมอีกในปีที่ผ่านมา
อย่างไรก็ตามระดับราคาที่มีแนวโน้มสูงขึ้นตั้งแต่เดือนธันวาคมอาจส่งผลต่อเนื่องไปตลอดครึ่งปีแรกของปี
2554 ทั้งนี้เนื่องจากสถานการณ์การขาดแคลนด้านวัตถุดิบทั้ง นิกเกิล และ เฟอร์โรโครม
ที่มีราคาที่สูงขึ้นจากต้นทุนการผลิตและความต้องการที่สูงขึ้นของตลาดโลก

ตั้งแต่มาตรการนี้มีผลบังคับใช้
บริษัทฯในฐานะผู้ผลิตในประเทศได้ให้ความร่วมมือต่อมาตราการของกระทรวงพาณิชย์ด้วยดีมาโดยตลอด
อย่างไรก็ดี หากบริษัทฯ ถูกกำหนดราคาขายในราคาที่ต่ำกว่าราคาตลาดโลก
และราคาที่นำเข้าในกรณีที่ต้นทุนวัตถุดิบยังคงมีแนวโน้มที่จะปรับตัวสูงขึ้นอย่างต่อเนื่องแล้วอาจทำให้บริษัทฯ
ประสบปัญหาในเรื่องของผลการประกอบการได้

ทั้งนี้บริษัทฯ เห็นว่ามาตรการดังกล่าวเป็นการเลือกปฏิบัติและไม่มีความเป็นธรรมต่อบริษัทฯ
เนื่องจากการเปิดตลาดเสรีทางการค้าในหลายกรอบได้ทำให้อัตราอากรนำเข้าลดลงจากอัตราปกติ
ประกอบกับการนำเข้ามีสัดส่วนที่เพิ่มขึ้นเนื่องมาจากสภาพการแข่งขัน ดังนั้น
การบังคับใช้การกำหนดราคาจำหน่ายให้แก่ผู้ผลิตภายในประเทศในราคาที่ต่ำกว่าต้นทุนการนำเข้าจึงเป็นสิ่งที่ไม่น่าจะเป็นธรรมแก่อุตสาหกรรมภายในประเทศและผู้ถือหุ้นของบริษัทฯ

6.  ความเสี่ยงจากการเปลี่ยนแปลงของอากรตอบโต้การทุ่มตลาดและมาตรการทางภาษี

ตามที่มาตรการการตอบโต้การทุ่มตลาดสินค้าสเตนเลสรีดเย็นชนิดม้วน แผ่น และแผ่นแถบ
ที่มีแหล่งกำเนิดจากประเทศญี่ปุ่น สหภาพยุโรป ไต้หวัน และสาธารณรัฐเกาหลี (ฉบับที่ 5) พ.ศ.
2546 ได้มีอายุครบ 5 ปีในวันที่ 13 มีนาคม 2551 แล้วนั้น
บริษัทฯได้ทำการยื่นขอให้คณะกรรมการพิจารณาการทุ่มตลาดและการอุดหนุน
ทำการพิจารณาทบทวนยืดระยะเวลาการเรียกเก็บอากรตอบโต้การทุ่มตลาด หรือที่เรียกว่าการทำ
Sunset review ออกไปอีกเป็นระยะเวลาหนึ่ง
ซึ่งคณะกรรมการพิจารณาการทุ่มตลาดและการอุดหนุน ได้มีมติเมื่อวันที่ 5 มีนาคม 2552
อนุมัติให้ทำการต่ออายุมาตรการการทุ่มตลาดสินค้าเหล็กไร้สนิมรีดเย็นสำหรับการนำเข้าจากประเทศญี่ปุ่น
ประเทศจีนและประเทศไต้หวันออกไปอีกเป็นระยะเวลา 5 ปี
โดยยกเว้นประเทศในสหภาพยุโรปเนื่องจากพิจารณาเห็นว่ามีปริมาณการนำเข้าในช่วงที่ผ่านมาลดลง
การคงมาตรการดังกล่าวต่อไปอีกเป็นเวลา 5 ปีนี้น่าจะส่งผลต่อการดำเนินงานของบริษัทฯ
เพราะจะทำให้การแข่งขันในตลาดการบริโภคภายในประเทศสามารถลดความรุนแรงและการทุ่มตลาดลงได้

เมื่อวันที่ 13 กรกฎาคม 2553 คณะกรรมการฯได้มีคำวินิจฉัยขั้นที่สุด
สำหรับขอบเขตของสินค้าที่จะนำมาใช้ในมาตรการควบคุมดังกล่าว
และต่อมาได้มีการประกาศในราชกิจจนุเบกษาให้มีผลบังคับใช้แล้วเมื่อวันที่ 2 กุมภาพันธ์ 2554

7.  ความเสี่ยงจากการเปิดเขตการค้าเสรี

ปัจจุบันภาษีนำเข้าสเตนเลสรีดเย็นของประเทศไทยที่เรียกว่า MFN rate จะยังคงอยู่ที่
ร้อยละ 5 ในขณะที่การเปิดเสรีการค้าในกรอบ AFTA หรือ ASEAN Free Trade Area นั้นในปี
2553
เป็นปีแรกที่อัตราภาษีนำเข้าของสินค้าสเตนเลสรีดเย็นของประเทศไทยจากกลุ่มประเทศอาเซียนด้วยกันจะลดลงมาเหลืออัตราร้อยละ
0 ซึ่งเป็นกลุ่มสินค้าในรายการสุดท้ายที่ได้ทำการปรับลดภาษีนำเข้า
ในขณะที่ภาษีนำเข้าของสเตนเลสรีดเย็นจากประเทศไทยไปสู่ประเทศอื่นๆในกลุ่มอาเซียนนั้นได้รับสิทธิพิเศษด้านภาษีที่ต่ำกว่าอัตรา
MFN rate ของประเทศคู่ค้ามาตลอด
การเริ่มลดภาษีนำเข้าครั้งนี้ซึ่งจะเริ่มส่งผลให้สเตนเลสรีดเย็นที่นำเข้าจากประเทศเวียดนาม
และอินโดนีเซียได้รับสิทธิพิเศษจากการลดภาษีนำเข้ามายังประเทศไทยในอัตราร้อยละ 0
ซึ่งจะส่งผลให้
สเตนเลสรีดเย็นจากทั้งสองประเทศมีความสามารถในการแข่งขันด้านราคาได้มากขึ้น อย่างไรก็ตาม
สินค้าที่ผลิตจากทั้งสองประเทศนั้นจะมีคุณภาพที่ยังไม่เป็นที่ยอมรับของตลาดภายในประเทศไทย
เและในระยะสั้นยังไม่สามารถแข่งขันกับสินค้าของบริษัทฯได้

ในขณะที่การเปิดเสรีทางการค้าในหลายๆ กรอบที่เริ่มมีผลบังคับใช้ผ่านมา อาทิ เช่น
เขตการค้าเสรีไทย-ออสเตรเลีย (TAFTA) เขตการค้าเสรีไทย-ญี่ปุ่น (JTEPA)
เขตการค้าเสรีอาเซียน-จีน เขตการค้าเสรีอาเซียน–เกาหลี
ตลอดจนการเจรจาเขตการค้าเสรีใหม่ๆทั้งทวิภาคีหรือพหุภาคีที่จะเกิดขึ้นนั้น
ผู้ผลิตในอุตสาหกรรมเหล็กภายในประเทศทั้งหมดรวมทั้งบริษัทฯ
นั้นได้ร้องขอให้รัฐบาลกำหนดสินค้าเหล็กไว้อยู่ในรายการสินค้าอ่อนไหวที่จะมีการเปิดตลาดในปีท้ายๆของข้อตกลงเพื่อที่จะให้อุตสาหกรรมภายในประเทศสามารถปรับตัวรับการแข่งขันได้อย่างเต็มที่

ในปี 2553 การดำเนินการเขตการค้าเสรีต่างๆ ได้มีความคืบหน้าไปมากพอสมควร อาทิเช่น
ประกาศมีผลบังคับใช้ของเขตการค้าเสรีอาเซียน-อินเดียในเดือนมกราคม นอกจากนั้นในปี 2554
จะได้มีการวางแผนการเริ่มการเจรจาในกรอบใหม่เพิ่มขึ้น อาทิ เขตการค้าเสรี
ไทย-ยุโรปที่จะมีการเจรจากันใหม่ในอนาคตอันใกล้
การสรุปเร่งรัดเพื่อให้บรรลุผลสำเร็จของการเจรจาเขตการค้าเสรี BIMSTEC (Bay of Bengal
Initiative for Multi-Sectoral Technical and Economic Cooperation)
หรือการเตรียมการเพื่อขอเข้าร่วมเจรจาเขตการค้าเสรี TPP (Trans Pacific
Partnership) เป็นต้น

อนึ่งสำหรับการจัดทำเขตเสรีการค้าในกรอบที่เหลืออยู่นั้น ตามมาตรา 190 ของรัฐธรรมนูญฉบับปี
2550 แห่งราชอาณาจักรไทย
ได้กำหนดให้การดำเนินการจัดทำหนังสือสัญญากับนานาประเทศใดๆจะต้องผ่านการรับฟังความคิดเห็นของประชาชน
การวางมาตรการแก้ไขหรือเยียวยาผู้ที่จะได้รับผลกระทบ ก่อนที่จะได้ความเห็นชอบของคณะรัฐมนตรี
และนำเสนอกรอบการเจรจาขอความเห็นชอบต่อรัฐสภาอีกด้วย ซึ่งทั้งหมดนี้บริษัทฯ
ได้ดำเนินการติดตามและเข้าไปมีส่วนร่วมอย่างใกล้ชิดมาตลอด

8.  ความเสี่ยงจากการเปลี่ยนแปลงของอัตราแลกเปลี่ยน

บริษัทฯ มีการนำเข้าม้วนสเตนเลสรีดร้อนทั้งหมดจากต่างประเทศ
ซึ่งราคาซื้อวัตถุดิบจะถูกกำหนดในรูปเงินตราต่างประเทศ
ในขณะที่ราคาจำหน่ายสเตนเลสรีดเย็นสำหรับสินค้าทั้งในประเทศ
และต่างประเทศจะถูกกำหนดโดยการอ้างอิงกับราคาตลาดโลกซึ่งอยู่ในรูปเงินตราต่างประเทศเช่นกัน
ดังนั้น
ความเสี่ยงในด้านผลกระทบจากความผันผวนของอัตราแลกเปลี่ยนต่อประเด็นดังกล่าวจึงอยู่ในขอบเขตที่จำกัด
อย่างไรก็ตาม ช่วงระยะเวลาของการจ่ายเงินและรับเงินสำหรับการจัดซื้อวัตถุดิบ
และการจำหน่ายผลิตภัณฑ์โดยปกติของบริษัทฯ จะมีระยะที่ไม่เท่ากัน ดังนั้น
การเปลี่ยนแปลงของอัตราแลกเปลี่ยนในช่วงเวลาดังกล่าวอาจทำให้ต้นทุนวัตถุดิบไม่สอดคล้องกับราคาการจำหน่ายของผลิตภัณฑ์

อย่างไรก็ตามบริษัทฯ ได้มีการทำสัญญาซื้อเงินตราต่างประเทศล่วงหน้าเป็นครั้งคราว
เพื่อป้องกันความเสี่ยงของราคาวัตถุดิบและราคาขายสินค้าสำเร็จรูป
ในกรณีที่อัตราแลกเปลี่ยนมีความผันผวนมากผิดปกติ

9.  ความเสี่ยงจากการมีกลุ่มผู้ถือหุ้นรายใหญ่

ในปัจจุบัน กลุ่มมหากิจศิริ ถือหุ้นในบริษัทฯรวมกันคิดเป็นประมาณร้อยละ 59.93
ของทุนชำระแล้วของบริษัทฯ จึงทำให้กลุ่มมหากิจศิริสามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯ กำหนดให้ต้องได้รับเสียง 3 ใน 4 ของที่ประชุมผู้ถือหุ้น
อย่างไรก็ดี ผู้ถือหุ้นทุกกลุ่มย่อมมีจุดประสงค์เดียวกันคือ
ต้องการบริหารธุรกิจให้เป็นประโยชน์กับบริษัทฯ สูงสุด กล่าวคือ
มีประสิทธิภาพและก่อให้เกิดผลกำไรสูงสุดจากการประกอบการ
เพื่อการจ่ายเงินปันผลกับผู้ถือหุ้นทุกท่านและเพื่อความมั่นคงของบริษัทฯในระยะยาว